  Анжелика Тихонова корреспондент «Алнашский колхозник» газетлэн азьвыл редакторезлы буре ваён пул усьтӥзы 21-тӥ тулыспалэ Алнашын. Иосиф Иванов редакциын 35 ар ужаз, 25 ар ӵоже соин кивалтӥз.  Буре ваён пулэз усьтонэ ӵыжы-выжыосыз, эшъёсыз, ӵош ужам эшъёсыз, Россиысь Кунсьӧр ужъёсъя министерствоын ужам ӧнерчи Борис Семёнов, Удмуртиысь печатья но калыке ивортодэт вӧлмытонъя агентстволэн кивалтӥсезлэн нырысетӥ воштӥсез Сергей Васильев, Удмуртиысь журналистъёслэн огазеяськонзылэн кивалтӥсез Людмила Прокошева, Удмуртиысь Гожъясьёслэн огазеяськонзылэн кивалтӥсез Пётр Захаров, ёрос кивалтӥсьёс но мукет мылкыд карись адямиос люкаськылӥзы. Иосиф Иванов Удмурт Элькунысь лулчеберет удысысь дано ужась, Алнаш ёрослэн Дано адямиез, ужысь ветеран, тодмо журналист, нылпиослы удмурт гожъясь вал. Пӧртэм аръёсы гурт клубъёсын, библиотекаын, школаын физикая но физкультурая дышетӥсь луыса ужаз. 1980-тӥ арын сое удмурт кылын потӥсь «Алнашский колхозник» газетэ редакторлэн воштӥсез луыса ужаны кутӥзы. Нош 1985-тӥ арын пӧсьтолэзе газетлы валтӥсь редакторе юнматӥзы.  Буре ваён ужрад Иосиф Ивановлэн творчествоезлы сӥзем лыдӟонъёсын азьланьтӥськиз. Отчы дышетӥсьёс, школаосын дышетскисьёс, шаертодосчиос, ветеран огазеяськонъёс, «Удмурт Кенеш» огазеяськонэ пыриськисьёс, лулчеберет удысын тыршисьёс но мукет куноос пыриськизы. «Мон понна со валтӥсь герой улонам. Малы ке шуоно со мон понна тужгес но ӟечлыко герой, куке тани фильмъёсысь, произведениосысь ӟечлыко геройёслы синмаськыса учкиськод ук, озьы ик мыным со вал. Мынам картэ азьын но, туганъёсы азьын но ноку возьдаськеме но ӧвӧл, тулкымъяськеме но ӧвӧл, кызьы со азьын, малы ке шуоно со мон понна нырысетӥ авторитет вал. Малы авторитет вал, малы ке шуоно со туж визьмо вал, но со ноку но аслэсьтыз визьзэ «мон визьмо» шуыса гадяз кокаса ӧз ветлы. Со туж интеллигентной вал, со туж лачмыт вал, вераськисьтэм ке но вал, солэн туж но туж мур малпаськонъёсыз вал. Мон сое ӵошатӥсько вал туж тодмо, визьмо учёнойёсын но, малы ке шуоно визьмыз солэн зэмзэ но сыӵе уникальной вал. Кыӵе ке юан кылдэ ке, уж дорын-а яке дорын-а, журналистика удысъя-а, кылосбур удысъя-а, улонъя-а, мон котьку но атаелы вазиськисько вал. Мон тодӥсько вал, солы вазиськи ке, одно ик валэктон шедьто. <…> Солэн туж но туж тонкий, искромётной юмор вал. Со меӵак интыяз котьку но вера вал. Но дорын ноку но адямиос сярысь уродзэ уг вера вал. Со соин но дышетӥз, дыр, милемыз, адямиосыз уродэн уг яра малпаны шуыса. Кӧня адями урод лэсьтӥз, озьы ке но тон сое кулэ простить карыны но вунэтыны, шуэ вал со», — вераз иворъёсъя «Удмуртия» агентстволэн корреспондентэзлы Иосиф Ивановлэн нылыз, Удмурт кун университетысь Удмурт кылосбуръя, финноугроведениея но журналистикая институтлэн кивалтӥсезлэн воштӥсез Ангелина Сидорова. Иосиф Ивановлэн литература удысын покчи пиналъёслы ужъёсыз вить книгаен поттэмын: «Кин вае ӟардонэз?», «Мон но, тон но, ми но тӥ», «Вуюись — чибор пукыӵ», «Кытын улэ шумпотон?», «Шунды сайка серекъяса». Мӧйыослы кылбуръёсыз Москваын «Литературной газетаын» потазы. Кылбуръёсыз ӟуч, пор, коми, чуваш, калмык, мордва, эстон, венгер, финн но мукет кылъёсы берыктэмын. «Мурзилка», «Пионер», «Колобок», «Кукумбер» но мукет журналъёсын поттэмын. Ужъёсыз покчи классъёсын удмурт литератураез дышетонъя школа программае шедемын.  Иосиф Иванов улонысь кошкиз 2015-тӥ арын. Солы 62 арес вал. Тегъёс: Удмуртия Мерлык Алнаш буреваён  